هامسەرۆکایەتی دەسەی ڕاۋەبەری کەجەکەی بۊنەو ساڵیاڎو مدرامانو رۊچۍ مەرڎەی گۊرۍ ١٤و تەمووزی کە کادرە سەرمەشقەکۍ جمیەری ئازاڎیی محەمەد خەیری دورموش، کەمال پیر، عاکیف یەڵماز و عەلی چیچەک چنەشەنە گەشمەرڎۍ بیۍ، ئەرەیاۋنېۋەش ۋەڵاکەرڎۊ و ١٤و تەمووزی ڕۊو شکۊو نەتەوەییش مبارەک کەرڎ.
جە ئەرەیاۋناکەنە ئامان کە مدرامانو ١٤و تەمووزی دژ بە فاشیزمی و کۆلۆنیالیزمی هەڵۋێسی راس و ڕاو سەرکۊتەیش بە گەلوو کورڎی و جمیەرو ئازاڎیی نیشانەدا و ئانەیچ وزیان ڕۋە، "ئێمە کادرە سەرمەشقەکۍ پارتیما کە مدرامانی گۊرەشا ۋەڵۍ وست، هەڤاڵ خەیری دورموش، کەمال پیر، عاکیف یەڵماز و عەلی چیچەک جە ساڵیاڎو چالاکیەکەیشانە، بە رێز و پنەزانایۊ ۋیرشا مارمېۋە و ۋەردەمو چالاکیەکەیشانە سەرەو ۋېما منامنمېرە. ئێمە جە کەسایەتی گەشمەرڎا ١٤و تەمووزینە گرڎو گەشمەرڎا ئاخېزی و دیموکراسی بە رێز و پنەزانایۊ ۋیر مارمېۋە و جارێۋەتەر وەعدو سەرکۊتەی کە بە گەشمەرڎاما دان واوەی کەرمېۋە.
ئەرەیاۋناکەو کەجەکەی پی جۊرەنە:
"پایېما وستېنۍ ساڵیاڎو ٤١ەمین مدرامانو ١٤و تەمووزی. مدرامانو ١٤و تەمووزی کە جە تاریخو ئینسانیەتینە و گەلوو کورڎسانی و جمیەرەکەیمانە خۊتان پێگېۋە گرنگا؛ چېرو ستەم، دڕنڎایەتی و ئەشکەنجەی قورسینە شکۊمەنڎانەتەرین چالاکی ماناڎارو پارېزناو بەهاکا مرۆڤایەتی و مرۆڤبیەین.
وەختۍ کە ئا مدرامانە گۊرە پېسە گەلی و جمیەری دژ بە فاشیزمی و کۆلۆنیالیزمی قڕکەری هەڵۋێس و سەرکۊتەی راس و دروسش نیشانەمادا؛ نەک حەر پۍ گەلوو کورڎی، پۍ جمیەرو سۆسیالیستی دیموکراتیکی جەهانی و تەمامو مرۆڤایەتیچ خۊتان بەهېۋە گۊرەن. ئێمە کادرە گۊرەکۍ پارتەکەیما کە مدرامانی گۊرەشا ۋەڵۍ وست، هەڤاڵەکېما خەیری دورموش، کەمال پیر، عاکیف یەڵماز و عەلی چیچەک جە ساڵیاڎو چالاکیەکەیشانە، بە رێز و پنەزانایۊ ۋیرشا مارمېۋە و ۋەردەمو چالاکیەکەیشانە سەرەو ۋېما منامنمېرە. ئێمە جە کەسایەتی گەشمەرڎا ١٤و تەمووزینە گرڎو گەشمەرڎا ئاخېزی و دیموکراسی بە رێز و پنەزانایۊ ۋیر مارمېۋە و جارێۋەتەر وەعدو سەرکۊتەی کە بە گەشمەرڎاما دان واوەی کەرمېۋە.
ئێمە سەرەتا ڕابەر ئاپۆ کە جە ئیمراڵی ۋېڕاگری کەرۊ و گرڎو ۋېڕاگرا زینڎانەکا کە بە گیانو ١٤و تەمووزی جە زینڎانەکا کۆلۆنیالیزمینە ۋېڕاگری کەرا، بە رێزو ئیحترامۊ سڵامشا ۋنەکەرمۍ و ۋەشەویسی ۋېماشا پۍ بەربڕمۍ. حەرپاسە سڵام چا گەریلایا کە بە گیانو ١٤و تەمووزی دژ بە دوژمنی گژیا و گەلوو ۋڵاڎپاڕێزو کورڎسانی، دۊساما و گرڎو ۋېڕاگرا کەرمۍ.
جە ١٤و تەمووزینە ئانەی پېسە ئەستەمی ۋینیۍ، یاۋیا بە سەرکۊتەی
مدرامانو گۊرەو ١٤و تەمووزی کە جە تاریخو مرۆڤایەتینە یۊ جە هەڵۋێسە شکۊمەنڎانەتەرین و ماناڎارتەرینەکان، پەنەوازش بە ڕشت بیەیۊ، ئەنەیاۋای و درک پنەکەرڎەی جددی هەن. مدرامانو ١٤و تەمووزی؛ نمونەو ئازایەتی، قارەمانی و گیانبازین جە ۋەران ۋەرو ستەم، دڕنڎەیی و ئەشکەنجەینە. هەڵۋێسی شکۆمەنڎانە و بەرز جە ۋەران ۋەر بە نەفسنزمی و لکدریان بە ۋەشەۋیسی و ئەوینو ژیای ئازاڎی و بەها مرۆییەکان. ئانەی پەنەوازش بە ئازایی گۊرەی بۍ، ئەنجامدریا و ئانەی پېسە ئەستەمی ۋینیۍ یاۋیا بە سەرکۊتەی. مدرامانو ١٤و تەمووزی بی بە مەڵامەتو سەروستەو چېۋی مەحاڵی. ئینە دەسنیشانکەرڎەیۍ فرە دروس و گونجیان و بە ماناو راسی مدرامانو ١٤و تەمووزی و ۋېڕاگراشا.
دلۍ ۋېراگرا ١٤و تەمووزینە قەناعەڎ دارۍ بە دۆزو ئازاڎیی کورڎسانی و خەتەو کۊشیای پەکەکەی فرە ئینا ۋەڵېۋە. کۊشیای ١٤و تەمووزی ۋەرو ئا قەناعەت و وەفاڎاریە، جە هەلومەرجی فرە قورسەنە حەجگیز سازششا سەرو هەڵۋێسی ئازاڎیوازی ۋېشا نەکەرڎ و خەتەو مدرامانو پەکەکەیشا بە شېۋېۋە بۍ کەموکوڵی نوێنەرایەتی کەرڎ. ئانەی راسی ١٤و تەمووزی خوڵقنۊ، خسوسیەتو ئا کەسایەتیە تاریخیانە. چا ڕۋۊ پۍ ئانەی ئێمە جە ١٤و تەمووزی بە گرڎو لایەنەکاشۊ بیاۋمېنە، مشۊم زیاتەر جە مدرامانو ١٤و تەمووزی بیاۋمېنە و بشناسمېش.
جە ١٢و ئەیلولو ١٩٨٢ېنە پۍ ئانەی ۋەر بە ۋەڵېکۊتەی ئاخېزی دیموکراتیکی جە کورڎسان و تورکیانە گیریۊ و جارێۋەتەر سیستمی کۆلۆنیالیستیی قڕکەر بنیاڎ بنریۊۋە، کودەتېۋە سەروازی ئەنجامدریا. جە ڕاو کودەتای سەروازی فاشیستیوە، ئامانجشا ئانەبۍ کە گلېرگەی کەرانە چېر دەسە و گلېرگەی سەرکوت کەرا. پۍ بنەبڕکەرڎەی و وشککەرڎەی ویستو گلېرگەی ڕۋەو هزری ئازاڎی و کۊشیای، لێشاۋۍ گۊرە جە فشاری و تنوتیژی سەرو گلېرگەیرە پەیڕەو کریا. رژێمی سەروازی فاشیستی پۍ دەسەبەرکەرڎەی ئا ئامانجیە، دلۍ شۆڕشگێڵانە کە فکرو کۊشیای و ئازاڎیی بە شۆڕشگێڵا دینۍ دڎان نیای پۊرە و پەشیمانی زیاڎش کەرڎ و حۊلش دا سەرچەمەو هیوای و قەناعەتو گلېرگەی دلېنەبەرۊ. ۋەرو ئانەیچ بە شێۋېۋە وەحشیانە هجومش کەرڎ سەرو شۆڕشگێڵا، هەزاران شۆڕشگێڵېشا ئەشکەنجە و گەشمەرڎۍ کەرڎۍ. زینڎانەکۍ ئاخنیۍ جە شۆڕشگێڵا و ئاگە فاڕیا پۍ میانگەو ئەشکەنجەی. چا بەینەنە ئانەی زیاتەر بەرجستەبی زینڎانو سەروازی ئامەڎی بۍ کە کادر و تەرەفڎارۍ پەکەکەیش چنەبېنۍ. ئا ئەشکەنجۍ کە جە زینڎانی سەروازی ئامەڎینە دژ بە کادر و تەرەفڎارا پەکەکەی و ۋڵاڎپارێزا کورڎی ئەنجامدریۍ، تەنیا بە کاراکتەرو دەوڵەتو تورکی کۆلۆنیالیستی دژ بە کورڎا متاۋیۊ شرۆڤە کریۊ و بەماناو کردەوەکا کاراکتەرێۋە پی جۊرەینە. ئا وەحشیەتەی کە زینڎانی سەروازی ئامەڎینە پەیڕەوکریا، بیەن بە مژارو هونەر، وێژە، شعرۍ و سەرگوزشتەی، جە تاریخەنە فرە  بەکەمی هامشېۋەش ۋینیان و جە یاڎەوەری گەلوو کورڎسانینە هۊرکۊڵیان. جیای ئانەی حیچ ڕا و بەهانېۋە نییا کە حەق پی وەحشی گەریە بڎۊ.
مدرامانو ١٤و تەمووزی پلانەو چۆکپنەدای و ۋۍ دای دەسۊی گلېرگەیش پوچ کەرڎۊ
ئا مدارامانە گۊرەی کە زینڎانەکانە ۋەڵۍ وزیا، پۍ پوچ کەرڎەیۊ ئی ئامانجەو رژێمی سەروازی فاشیستی ١٢و ئەیلولی و پۍ پارېزناو هیواو ئازاڎیی گەلی، ۋەڵۍ وزیان. ئا مدرامانەی بە مەزڵومەکاوە دەسشپنەکەرڎ و بە چوار شۆڕشگێڵەکۊ ۋەردەوام بۍ، بە مدرامانو ١٤و تەمووزی یاۋا بە سەرکۊتەی و بەرنامەو پاکتاوی رژێمو ١٢و ئەیلولیش پوچ کەرڎۊ. بە مدرامانو ١٤و تەمووزی ۋۍ دای دەسۊ، دڎان نیای پۊرە، پەشیمانی و گرڎ جۆرە لاوازیی و بێ قەراریۍ شەرمەسار کریا و رژێمو ئەشکەنجەگەری فاشیستی دلېنەبریا. یاساکۍ فاشیزمی هۊرشېۋیېۋە و کۆڵەکەکۍ ئازاڎیی سەرو بنەڕەتو مدرامانی، باڵادەسۍ کریۍ. بە تەئکید مدرامانی گەورە زینڎانەنە، کاریگەریش کەرڎ سەرو بەریچ. هیواو ئازادیی گلېرگەیش گەش کەرڎ؛ ئازایی و زانابیەیش بە گلېرگەی بەخشا. شۆڕشگێڵەکۍ کورڎی ئانەشا وست ڕۋە کە چېش بۊ با بۊ دەسبەرڎارو دۆزو ئازاڎیی مەبا. ئانەیچ کاریگەری گۊرەش سەرو گلېرگەی نیارە. زینڎانیەکۍ جە قورستەرین هەلومەرجیچەنە ۋېشا نەڎا دەسۊ و ژیایشا پەی دۆزو ئازاڎیی گەلوو کورڎی بەخت کەرڎ. ئینە بی بە مەڵامەتو ئانەی کە گرڎ کەسۍ ۋنەپەرشایۊ، ۋۍ بە ۋەرپرس زانای و هەستو خۊتان کەرڎەی کۊشیای گەشە کەرۊ. جە گلېرگەو کورڎانە ۋەڵۍ کۊتەو ئا هەستا بە تەئکید بیەن بە مەڵامەتو ۋەڵۍ کۊتەیۍ فرە گرنگی. پی جۊرە مدرامانو ١٤و تەمووزی پلانەو دلېنەبەرڎەو هیواو گەلی و بەتەمامەتی ۋۍ دای دەسۊی و چۆکپنەدای گلېرگەیش پوچ کەرڎۊ و جە بەریچۊ گورزێۋە گۊرېش جە رژێمو ١٢و ئەیلولی ئەشا و ئا رژێمە فاشیستەشە شکس پنەئارڎ.
چالاکی ١٤و تەمووزی گەورە گوزارشتېۋەن جە جۊرو کۊشیای و خەتەو مدرامانو پەکەکەی. ڕابەر ئاپۆ مدرامانی گۊرەو ١٤و تەمووزیش پېسە چالاکی شکۆمەنڎی شرۆڤەکەرڎەبۍ. چالاکی ١٤و تەمووزی و رۆحو ئاڎی، رۆحو ئاخېزو پەکەکەی و کورڎسانی و شێوازو کۊشیاین. کۊشیای ئازادیی کورڎسانی سەرو خەتەو مدرامانو ١٤و تەمووزی ۋەڵېکۊت و گرڎوو پەرەئەسایەکا ئەنجامو ئا شێۋازەینۍ. جەنگو ئازاڎیچ کە گەریلاکۍ ئازاڎیی کورڎسانی ڕاۋەبەرش کەرا، سەرو خەتەو ١٤و تەمووزی ۋەڵۍ گنۊ. ڕابەر ئاپۆ دەسش بە هەڵمەتەو گەریلایی ١٥و تەباخی کەرڎ و خەتەو ١٤و تەمووزیش پەرەپنەداو سەر جە نۊ بیەو گەلوو کوردیش پێکئارڎۊ، ئاخېزو ژیایشۊ ئارڎ ئاراوە و رژێمو ١٢و ئەیلولیش شکس پنەئارڎ. ئارۊیچ مدرامانی قاەرەمانانە کە گەریلا ڕاۋەبەرش کەرۊ و کۊشیاو گەلوو کورڎی کە سەرە پۍ فاشیزمو ئاکەپە-مەهەپەی مەنامنۊرە، سەرو خەتەو ١٤و تەمووزی ۋەڵۍ گنۊ. بێگومان ئەگەر کورڎسانەنە ۋەڵۍ کۊتەیۍ بېنە ئاراوە، ئانە تەنیا جە ڕاو بە بنەماگېرتەو ١٤و تەمووزیۋە بۊ.
"فاشیزمو ئاکەپە مەهەپەی بەدڵنیاییوە وڕۊ"
دەسەڵاڎداری ئاکەپە مەهەپەیچ درێژکریاۋەو رژێمو ١٢و ئەیلولیا. پېسە رژێمو ١٢و ئەیلولی دەسەڵاڎداری ئاکەپە-مەهەپەی قڕکەرڎەی و کۊکوشکەرڎەی کورڎاش پېسە ئامانجی ئەساسی ۋېش ئەرەیاۋنان، نیازشانە ئانەی رژێمو ١٢و ئەیلولی نەتەمامنا، ئاڎۍ تەمامناش. کۊکوشکەرڎەی کورڎایچ جە ڕاو پاکتاوکەرڎەی جمیەرو ئازاڎیی کورڎین. گۆشەگیری سەرو ڕابەر ئاپۆی و گرڎو هجومەکا چا چوارچێوەنە ئەنجام مڎریا. دژو ئا هجوما ئېمە پېسە جمیەری و گەلی ئینایمۍ دلۍ مدرامانۍ کەم ۋېنەینە. بەڵام پۍ دلېنەبەرڎەو فاشیزمی ئاکەپە-مەهەپەی و هجومەکاشا، مشۊم ئێمە زیاتەر گوڕ بە کۊشیای بڎەیمۍ. ئینەیچ بە تەئکید جە ڕاو بە بنەماگېرتەی رۆح و شێوازو ١٤و تەمووزیۊ دەسەبەربۊ. پېسە چنی بە مدرامانو ١٤و تەمووزی رژێمو سەروازیی فاشیستی ١٢و ئەیلولی دلېنەبریا، ئارۊیچ سەرو خەتەو ١٤و تەمووزی بە گوڕدای بە کۊشیای فاشیزمو ئاکەپە-مەهەپەی حەتمەن دلېنە مشۊ. فاشیزم حەجگیز مەتاۋۊ گەلوو کورڎی، هێزەکا دیموکراسی و ویژدانو مرۆڤایەتی ناچار بە ۋېدایدەسۊی کەرۊ و فاشیزم سەرکەوتە مەبۊ.
جارێۋەتەر مدرامانو ١٤و تەمووزی کە پەرەئەسایۍ تاریخی گۊرەش ئارڎ ئاراوە و تاریخو گەلوو کورڎیش فاڕان، بە رێز و پنەزانایۍ فرۊ ۋیرمارمېۋە. ۋېڕاگرا ١٤و تەمووزی گرڎ چېۋۍ ۋېشا پەی دۆزو ئازاڎیی گەلی بەخت کەرڎ و ئەرەیاۋناشا کە قەرزارو گەلوو کورڎسانینۍ. ئا قسۍ، کەسایەتی ئا شۆڕشگێڵە گۊرا بە شېۋېۋە فرە ڕۊشن نیشانە مڎۊ. مشۊم گرڎ ئینسانۍ کورڎ، وڵاڎپاڕێز و شۆڕشگێڵ زیاتەر جە خۊتان ئا قسا و کردەوا بیاۋانە و حۊڵ بڎۊ شایەنو ئانەی بۊ. سەرو ئی بنەمۍ داوا جە گرڎ کەسی کەرمۍ کە جە خەتەو ١٤و تەمووزی عالتەر بیاۋانە و سەرو خەتەو ١٤و تەمووزی زیاتەر ڕشدۍ باوە و گوڕ بە کۊشیای بڎا. ١٤و تەمووزی ڕۊو شکۆو نەتەوەیی مبارەک کەرمۍ".
هـ . ش
